钦定古今图书集成/理学汇编/字学典/第052卷 > 张怀瓘书断 > 《跋聂侍郎子述所藏徐明叔篆赤壁赋》
## 钦定古今图书集成/理学汇编/字学典/第052卷 > 张怀瓘书断 > 《跋聂侍郎子述所藏徐明叔篆赤壁赋》

魏了翁

才知之士满天下，而书学不得其传。许叔重稽诸通
人，作《说文解字》，犹未能无阙误。李少温中兴篆籀，而
所刊定尚多臆说，信书学之难能也。徐鼎臣楚金兄
弟，最有能称，一时如郑仲贤、郭恕先皆号善书，皆自
许氏，非谓许氏果能尽字书之蕴，盖舍是则放而无
据耳。旧闻徐明叔善篆，今观其遗墨，则《说文解字》之
外，自为一家。虽其名竞字见于印文者，亦与篆法不
同。又有“保大”、“骑省”之文，保大为南唐年号，骑省乃雍
熙职秩，亦所未喻。姑识所疑，以伺识者。